המחאות בעיראק, (מכונות גם מהפכת תישרין והאינתיפאדה העיראקית), הן סדרת מחאות מתמשכת בעיראק, שכוללות הפגנות, צעדות, שביתות ומרי אזרחי. הן החלו ב-1 באוקטובר 2019, מועד שנקבע על ידי אקטיביסטים אזרחיים במדיה החברתית, והתפשטו על פני מחוזות עיראק המרכזיים והדרומיים, במחאה על 16 שנות שחיתות, אבטלה ושירותים ציבוריים לא יעילים, לפני שהסלימו לקריאות להפיל את ממשל ולעצור את ההתערבות האיראנית בעיראק. ממשלת עיראק הואשמה כי השתמשה בכדורים, צלפים, מים חמים וגז מדמיע נגד מפגינים. ההפגנות נעצרו ב-8 באוקטובר וחודשו ב-24 באוקטובר. ראש הממשלה עאדל עבד אל-מהדי הודיע ב-29 בנובמבר כי יתפטר. על פי דיווח ה-BBC, המפגינים קוראים לסיום המנגנון הפוליטי שקיים מאז הפלישה האמריקנית שהדיחה את סדאם חוסיין שהתאפיינה בחלוקה עדתית. זוהי התסיסה הגדולה ביותר מאז סופה של ממשלת סדאם חוסיין.